[{"text_idx": "#000000", "text": "Foto: reverendlukewarm / Flickr CC"}, {"text_idx": "#000002", "text": "Muusika oli ko\u0303ik. Muusika oli elu. Imelikul kombel tutvustas mulle Nirvanat hoopis mu o\u0303de Jaana (tema oli ju beib), mitte Kristiina (tema oli ju boheemlane). Mis ma olla vo\u0303isin, a\u0308kki ku\u0308mme?"}, {"text_idx": "#000003", "text": "Tagantja\u0308rele tundub mulle, et ko\u0303ik ka\u0308is jube ka\u0308hku \u2013 alles ma vaatasin, kuidas kleitides mehed \u201cIn Bloomi\u201d saatel laval hu\u0308ppavad, mis tundus reaalsust nihestav ja ta\u0308iesti mo\u0303istetamatu. Ja korraga oli ko\u0303ik. Oli 5. aprill 1994 ja Kurt Cobain oli surnud. \u201c\u201cIt\u2019s better to burn out than fade away,\u201d ra\u0308a\u0308gib Kurt Cobaini hu\u0308vastija\u0308tukiri. Ei usu, ei suuda uskuda. (...) Aga sel pole ta\u0308htsustki. Neid so\u0303nu on juba liiga palju, juba aastaid loetud ja kirja pandud ja uuesti loetud \u2013 nu\u0308u\u0308d tuleb uskuda,\u201d kirjutas To\u0303nis Kahu tollal Eesti Ekspressis. \u201cSee oli u\u0308ks kord, kus ma hakkasin eetris uudist ette lugedes nutma,\u201d meenutas aastal 2019 u\u0308ks teine raadiomees."}, {"text_idx": "#000004", "text": "Milline oli USAs see ajastu, kuhu tekkis grunge lipulaev Nirvana? Tagantja\u0308rele mo\u0303jub see pettumuste ajana. Maailmaso\u0303jaja\u0308rgsed beebibuumilapsed olid suureks kasvanud ja omadega ummikusse jo\u0303udnud. Tarbimiskultuur oli saavutanud uued mo\u0303o\u0303tmed ja Ameerika unelm asendunud pettumusega. Oli aidsikriis, mis mo\u0303jutas, kuidas terve po\u0303lvkond tajus isiklikke teemasid nagu seks, sa\u0308ttumus, intiimsus ja armastus. Mis puutub muusikasse, siis popmuusikato\u0308o\u0308stuse po\u0303hiva\u0308ljund oli raadio ja MTV ning piir peavoolu- ja alternatiivmuusika vahel oli selgemast selge."}, {"text_idx": "#000006", "text": "Just selles maailmas jo\u0303udis minuni Nirvana. See oli u\u0308llatavalt polariseeritud maailm, kus tumedapa\u0308isest tu\u0308drukust ei saanud rootsi koolis Luciat, sest juuksed olid vale va\u0308rvi. Kus roosa pinali vo\u0303i Barbie nuku puudumise pa\u0308rast vo\u0303is automaatselt sattuda autsaiderite ringi. Selles maailmas andsid Nirvana ja Cobain autsaiderlusele ha\u0308a\u0308le."}, {"text_idx": "#000007", "text": "U\u0308heksaku\u0308mnendate algus oli ka queer\u2019i mo\u0303tte algus. Ja oh kui palju queer\u2019ilt mo\u0303juvaid artiste sellest ajast su\u0308ndis \u2013 4 Non Blondes, Cranberries, Suede... Kes ise ehk aimasid, ent ei teadnud veel, et nende jaoks on olemas oma so\u0303na. Muide, Cobain on ise intervjuudes ra\u0308a\u0308kinud, kuidas pidas end ekslikult geiks. See oleks olnud vastus erinemisele. Ja kui teda so\u0303imati pedeks, vo\u0303ttis ta enda so\u0303nul omaks geiuhkuse."}, {"text_idx": "#000008", "text": "Cobain mo\u0303jub oma soorollis kohatult. Vo\u0303ib-olla kohmakate liigutuste ja halvasti lakitud ku\u0308u\u0308nte to\u0303ttu, mis on kontrastiks flanellsa\u0308rgile ja kulunud ketsidele. Vo\u0303ib-olla seeto\u0303ttu, et Nirvana raevukal muusikal on tugev sisemine meloodilisus. Selge kontrapunkt, mis saab ilmseks, kui mu\u0308ra eemaldada, ja to\u0303useb ha\u0308sti esile albumil \u201cUnplugged.\u201d Nirvana oli vo\u0303luv, sest nende maskuliinsus ei olnud a\u0308hvardav, see polnud macho. Aga Nirvana loomingus on tubli annus agressiooni ja raevu segatuna hingevaluga, millega on tu\u0308druku ja naisena lihtne samastuda."}, {"text_idx": "#000009", "text": "Oma visuaalse kuvandi ja muusikaga to\u0303rjus Nirvana valitsevat mehelikkust, nagu mo\u0303ni tu\u0308druk to\u0303rjub valitsevat naiselikkust. Tu\u0308drukud ei tohi saada vihaseks, nad peavad olema ilusad. Nagu mehed olgu u\u0308les tuunitud musklitega maailmavallutajad. Umbes sellisena ma\u0308letan oma tu\u0308drukupo\u0303lve, kus suurim kompliment naisele oli attitude\u2019iga beib ja ko\u0303ik poisid tahtsid saada turvameheks. Cobain aga andis vo\u0303imaluse hakata vastu valitsevale sookorrale. Tema muusika lasi o\u0308elda \u2013 ei, ma ei taha olla hea tu\u0308druk! Mis tegigi Nirvana muusika nii haaravaks, samastuvaks."}, {"text_idx": "#000010", "text": "Ma arvan, et see normatiivsusele jalaga perse andmine julgustas hulka \u201celuheidikuid\u201d u\u0308le terve maakera aktsepteerima oma erinevust. Ka mina otsisin seitsmendas klassis va\u0308lja ema suure flanellsa\u0308rgi, isa vanad kulunud teksad ja panin pa\u0308he nokamu\u0308tsi \u2013 ning otsustasin, et mul on suva. Edaspidi ei lase ma end kellelgi kiusata. Muide, ega keegi pa\u0308rast seda kiusanudki. Aga soundtrack oli Nirvana."}, {"text_idx": "#000011", "text": "Nirvana laulutekstid on veidrad, sest nende puhul ei saa esimese hooga aru, kellele need ha\u0308a\u0308le annavad. Ometi on tegu iroonilise vastuhakuga misogu\u0308u\u0308nsusele, homofoobiale ja rassismile. Ansambel ei ha\u0308benenud oma vaateid va\u0308ljendada. Na\u0308iteks esinesid nad abordio\u0303iguste eest vo\u0303i seaduseelno\u0303u vastu, mis oleks keelanud homoseksuaalsuse \u201cpromo\u201d (tuleb tuttav ette?)."}, {"text_idx": "#000012", "text": "Omal moel andis Cobain oma lauludes ha\u0308a\u0308le naistele. Ja mitte nii, nagu jutustaks mees neid u\u0308mber, vaid pa\u0308riselt \u2013 ma kuulen tema lauludes naist, kes on ohus nii koduseinte vahel kui ka o\u0303ues. \u201cFloyd the Barber\u201d, kus mo\u0303rtsukad on 60ndate komo\u0308o\u0308diasarjast tuttavad tegelased (sotsiaalkriitika missugune!). Raevukas va\u0308gistamisest ko\u0303nelev \u201cRape Me\u201d. Mul endal on aga ko\u0303ige raskem kuulata lugu \u201cPolly\u201d, ilma et klomp kurku ei to\u0303useks. Laul kirjeldab 14aastase tu\u0308druku ro\u0308o\u0308vimist, piinamist ja va\u0308gistamist. See on veider laul, sest lugu jutustab kahekordselt mees \u2013 meeslaulja, kes kannab ette va\u0308gistaja monoloogi. Laul on omamoodi teraapiline, sest Cobain kirjutas sellele \u201co\u0303nneliku\u201d lo\u0303pu \u2013 erinevalt pa\u0308riselust."}, {"text_idx": "#000013", "text": "Nooremana oli \u201cPolly\u201d u\u0308ks mu paljudest lemmiklauludest, kuigi so\u0303nadest ma loomulikult aru ei saanud. Aga kusagil seal 13aastase ja 35aastase minu vahel on ko\u0303ik see, mis juhtus vahepeal. So\u0303branna, kelle poolvo\u0303o\u0303ras mees koduukse ees a\u0308ra va\u0308gistas, sest ta u\u0308tles ei. So\u0303branna, kes poos end u\u0308les (mitte ku\u0308ll 27aastaselt, ja\u0308ttes liitumata \u201cselle lollaka klubiga\u201d, millele viitas Kurt Cobaini ema pa\u0308rast poja enesetappu). So\u0303branna, kelle meesso\u0303ber la\u0308bi peksis ja a\u0308ra va\u0308gistas, kui ta rase oli. Otsatud lood. Ega muud olegi teha, kui vaid loota, et ka neis lugudes ja\u0308a\u0308b lo\u0303puks ko\u0303lama tu\u0308druku ha\u0308a\u0308l."}, {"text_idx": "#000015", "text": "I even thought that I was gay. I thought that might be the solution to my problem, Kurt Cobain on identity"}, {"text_idx": "#000016", "text": "Kurt Cobain and Masculinity, Cortney Alexander"}, {"text_idx": "#000019", "text": "\u2018That stupid club\u2019 \u2013 musicians who died at 27, Madeleine Macrae"}, {"text_idx": "#000020", "text": "Feministeerium soovitab septembriks: sebimis\u00admentaliteedist vabaks, pimedate kultuurifestival, naiste rulau\u0308ritus ning romaan naissoost sariva\u0308gistajast"}, {"text_idx": "#000026", "text": "Seksikaubandus, erootika ja pornograafia Tallinna ajaloos"}, {"text_idx": "#000027", "text": "Toimetaja soovitab: feministlik kunst na\u0308itusesaalides, kirjanduskursus ja muusikavitamiin"}]